ประกาศกระทรวงการคลัง

ว่าด้วยการแต่งตั้งเจ้าพนักงาน  (ฉบับที่  54)

เรื่อง แต่งตั้งเจ้าพนักงานประเมินตามประมวลรัษฎากร

                      

อาศัยอํานาจตามความในมาตรา 4 แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 20) พ.ศ. 2513 รัฐมนตรีว่าการกระทรวงการคลัง  
ประกาศแต่งตั้งเจ้าพนักงานประเมินตามประมวลรัษฎากร ดังต่อไปนี้


ข้อ ๑ ให้ยกเลิกประกาศกระทรวงการคลัง ว่าด้วยการแต่งตั้งเจ้าพนักงาน (ฉบับที่ ๓๙) เรื่อง แต่งตั้งเจ้าพนักงานประเมินตามประมวลรัษฎากร ลงวันที่ ๑๑ ตุลาคม   
พ.ศ. ๒๕๔๕


ข้อ ๒ ให้ข้าราชการพลเรือนสามัญดังต่อไปนี้ เป็นเจ้าพนักงานประเมินตามมาตรา ๑๖ แห่งประมวลรัษฎากร 

(๑) สังกัดกรมสรรพากร นอกจากที่ระบุใน (๒) (๓) และ (๔) ในเขตท้องที่ทั่วราชอาณาจักร

(๒) สังกัดสํานักงานสรรพากรภาค ในเขตท้องที่สํานักงานสรรพากรภาคนั้น

(๓) สังกัดสํานักงานสรรพากรพื้นที่ ในเขตท้องที่สํานักงานสรรพากรพื้นที่นั้น เว้นแต่กรณีตรวจนับสินค้าและวัตถุดิบ ตรวจสอบยันใบกํากับภาษี และตรวจปฏิบัติการ ให้ใช้บังคับกับสถานประกอบการที่อยู่นอกเขตพื้นที่นั้นด้วย ทั้งนี้ เฉพาะกรณีที่ได้รับอนุมัติจากอธิบดีกรมสรรพากร หรือผู้ที่อธิบดีกรมสรรพากรมอบหมาย

(๔) สังกัดสํานักงานสรรพากรพื้นที่สาขา ในเขตท้องที่สํานักงานสรรพากรพื้นที่สาขานั้น

การใช้อํานาจของเจ้าพนักงานตามวรรคหนึ่งสําหรับกรณีการทําการประเมินภาษี การสั่งลดเบี้ยปรับเงินเพิ่มภาษี การไต่สวน สอบสวนหรือซักถามผู้เสียภาษีหรือผู้นําส่งภาษี หรือพยานบุคคล ให้กระทําได้เฉพาะเจ้าพนักงานซึ่งเป็นข้าราชการพลเรือนสามัญประเภทบริหาร ประเภทอํานวยการ ประเภทวิชาการ และประเภททั่วไประดับชํานาญงานขึ้นไป แต่จะให้เจ้าพนักงานที่เป็นข้าราชการพลเรือนสามัญประเภททั่วไประดับปฏิบัติงานเป็นผู้จดคําให้การก็ได้ แต่ไม่รวมถึงกรณีที่เจ้าพนักงานซึ่งเป็นข้าราชการพลเรือนสามัญปฏิบัติหน้าที่ในตําแหน่งสรรพากรพื้นที่สาขา ในเขตท้องที่สํานักงานสรรพากรพื้นที่สาขานั้น

ในกรณีที่ผู้ใดได้รับหมายเรียก หรือหนังสือแจ้งความของเจ้าพนักงานตาม (๒) (๓) หรือ (๔) ดังกล่าวแล้ว ต่อมาได้ออกไปเสียจากเขตท้องที่ดังกล่าว ให้เจ้าพนักงานนั้นดําเนินการตรวจสอบ และทําการประเมินหรือสั่งเรียกเก็บภาษีอากรได้จนเสร็จการกรณีผู้เสียภาษีเงินได้บุคคลธรรมดาเป็นสามีภริยา ห้างหุ้นส่วนสามัญ หรือคณะบุคคลที่มิใช่นิติบุคคล หรือกรณีผู้เสียภาษีเป็นบริษัทหรือห้างหุ้นส่วนนิติบุคคลที่เลิกกิจการ ไม่ว่าจะจดทะเบียนเสร็จการชําระบัญชีแล้วหรือไม่ หรือมีสถานประกอบการหลายแห่ง ให้เจ้าพนักงานประเมินตาม (๒) (๓) หรือ (๔) ดังกล่าว ซึ่งอยู่ในท้องที่อันเป็นที่อยู่อาศัยของสามี ที่ตั้งของห้างหุ้นส่วนสามัญหรือคณะบุคคลที่มิใช่นิติบุคคล ที่ตั้งของบริษัทหรือห้างหุ้นส่วนนิติบุคคลที่เลิกกิจการไม่ว่าจะจดทะเบียนเสร็จการชําระบัญชีแล้วหรือไม่ หรือที่ตั้งของสถานประกอบการ ที่เป็นสํานักงานใหญ่มีอํานาจดําเนินการตามวรรคสองแก่ภริยา ผู้เป็นหุ้นส่วนทุกคนในห้างหุ้นส่วนสามัญหรือคณะบุคคลที่มิใช่นิติบุคคล ผู้ชําระบัญชี หรือสถานประกอบการแห่งอื่นที่มิใช่สํานักงานใหญ่ได้ทุกแห่ง ถึงแม้จะอยู่ต่างท้องที่อันเป็นที่อยู่อาศัยของสามี ที่ตั้งของห้างหุ้นส่วนสามัญหรือคณะบุคคลที่มิใช่นิติบุคคล ที่ตั้งของบริษัทหรือห้างหุ้นส่วนนิติบุคคลที่เลิกกิจการไม่ว่าจะจดทะเบียนเสร็จการชําระบัญชีแล้วหรือไม่ หรือที่ตั้งของสถานประกอบการที่เป็นสํานักงานใหญ่    


ข้อ ๓ ให้ข้าราชการพลเรือนสามัญดังต่อไปนี้ เป็นพนักงานเจ้าหน้าที่อากรแสตมป์ นายตรวจอากรแสตมป์ตามความในมาตรา ๑๐๓ แห่งประมวลรัษฎากร

(๑) สังกัดกรมสรรพากร นอกจากที่ระบุใน (๒) (๓) หรือ (๔) ในเขตท้องที่ทั่วราชอาณาจักร

(๒) สังกัดสํานักงานสรรพากรภาค ในเขตท้องที่สํานักงานสรรพากรภาคนั้น

(๓) สังกัดสํานักงานสรรพากรพื้นที่ ในเขตท้องที่สํานักงานสรรพากรพื้นที่นั้น

(๔) สังกัดสํานักงานสรรพากรพื้นที่สาขา ในเขตท้องที่สํานักงานสรรพากรพื้นที่สาขานั้น


ข้อ ๔ ให้ข้าราชการพลเรือนสามัญดังต่อไปนี้ เป็นเจ้าพนักงานรับแบบแสดงรายการตามบทบัญญัติแห่งประมวลรัษฎากร

(๑) สังกัดกรมสรรพากร นอกจากที่ระบุใน (๒) (๓) และ (๔) ในเขตท้องที่ทั่วราชอาณาจักร

(๒) สังกัดสํานักงานสรรพากรภาค ในเขตท้องที่สํานักงานสรรพากรภาคนั้น

(๓) สังกัดสํานักงานสรรพากรพื้นที่ ในเขตท้องที่สํานักงานสรรพากรพื้นที่นั้น

(๔) สังกัดสํานักงานสรรพากรพื้นที่สาขา ในเขตท้องที่สํานักงานสรรพากรพื้นที่สาขานั้น


ข้อ ๕ เจ้าพนักงานประเมินตามข้อ ๒ พนักงานเจ้าหน้าที่อากรแสตมป์ นายตรวจอากรแสตมป์ตามข้อ ๓ และเจ้าพนักงานรับแบบแสดงรายการ ตามข้อ ๔ ให้หมายความรวมถึงลูกจ้างประจําหรือลูกจ้างชั่วคราวสังกัดกรมสรรพากร ซึ่งหัวหน้าส่วนราชการสังกัดกรมสรรพากรมอบหมายให้ปฏิบัติงานในหน้าที่หรือตําแหน่งดังกล่าวด้วย

เพื่อประโยชน์ในการตรวจสอบภาษีอากร ในกรณีที่อธิบดีกรมสรรพากรสั่งให้เจ้าพนักงานประเมิน พนักงานเจ้าหน้าที่อากรแสตมป์ นายตรวจอากรแสตมป์ และ  
เจ้าพนักงานรับแบบแสดงรายการตามข้อ ๒ ข้อ ๓ และข้อ ๔ ไปช่วยราชการหรือไปปฏิบัติราชการในท้องที่ใดท้องที่หนึ่งให้เจ้าพนักงานดังกล่าวมีอํานาจตามที่กําหนดไว้ในข้อ ๒ข้อ ๓ และข้อ ๔ ในท้องที่ที่ไปช่วยราชการหรือไปปฏิบัติราชการนั้นด้วย


ข้อ ๖ ประกาศนี้ให้ใช้บังคับตั้งแต่วันที่ ๑๑ ธันวาคม พ.ศ. ๒๕๕๑ เป็นต้นไป


ผู้มีอํานาจลงนาม ประกาศ ณ วันที่  4 กันยายน พ.ศ.2552

กรณ์  จาติกวณิช                                                

รัฐมนตรีว่าการกระทรวงการคลัง